О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона је одредба члана 97. став 1. тачка 17) Устава Републике Србије по коме Република Србија уређује и обезбеђује друге односе од интереса за Републику Србију, у складу сa Уставом.

II. РАЗЛОЗИ ЗА ДОНОШЕЊЕ ЗАКОНА

Закон о играма на срећу усвојила је 24. новембра 2011. године Народна скупштина и објављен у „Службеном гласнику РС”, број 88/11. Закон је ступио на снагу 2. децембра 2011. године.

Законом о играма на срећу уређују се право на приређивање игара на срећу, врсте игара на срећу, услови приређивања, права и обавезе приређивача игара на срећу, остваривање и припадност прихода остварених приређивањем игара на срећу, као и надзор над приређивањем игара на срећу.

Разлози за усвајање Предлога закона о изменама и допунама Закона о играма на срећу (у даљем тексту: Предлог закона) садржани су у обавези Републике Србије да усагласи своју законску регулативу са новим међународним стандардима у области спречавања и откривања прања новца и финансирања тероризма (Међународни стандарди у борби против прања новца и финансирања тероризма и ширења оружја за масовно уништење - ФАТФ Препоруке) које су донете 2012. године од стране Организације за контролу и спречавање прања новца (у даљем тексту: ФАТФ).

Наведени документ представља основ на коме почива рад МАНИВАЛ-а, тела Савета Европе које се бави проценом усаглашености националних система за спречавање прања новца и финансирања тероризма држава чланица Савета Европе са међународним стандардима. Република Србија је у периоду децембар 2014. - април 2016. године била предмет петог круга евалуације од стране Комитета МАНИВАЛ (у даљем тексту: Комитет), у погледу радњи и мера које предузима у циљу борбе против прања новца и финансирања тероризма. У свом Извештају, Комитет је констатовао да нису у потпуности испуњене препоруке ФАТФ-а из 2012. године. Поменути Извештај, између осталог, садржи Препоруку 28. која се односи на регулисање и надзор над радом нефинансијског сектора, а којом се предлаже и измена прописа који регулишу пословање субјеката у нефинансијском сектору у смислу забране кривично осуђиваним правним лицима и физичким лицима да буду оснивачи и власници привредних друштава на којe Република Србија може пренети право на приређивање игара на срећу, односно забране кривично осуђиваним физичким лицима да се као предузетници баве овом делатношћу.

Имајући у виду све наведено, а посебно обавезу Републике Србије да докаже конкретне напретке у свакој од кључних области, као и спремност да кроз измену прописа заштити финансијски систем од потенцијалних злоупотреба, те избегне стављање Републике Србије на листу држава које не примењују међународне стандарде у области борбе против прања новца и финансирања тероризма, израђен је Предлог закона.

Одредбе Предлога закона односиће се на сва правна лица из чл. 19-22. Закона о играма на срећу („Службени гласник РС”, бр. 88/11 и 93/12-др.закон), у смислу прибављања одговарајућих уверења о неосуђиваности за прописана кривична дела.

III. САДРЖИНА ЗАКОНА - ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предложено је да се додаје став 2. у члану 117. Закона о играма на срећу („Службени гласник РС”, бр. 88/11 и 93/12-др.закон) у смислу да оснивач, односно власник, као и члан органа управљања правног лица, не може бити правно лице које је осуђено правоснажном пресудом за кривично дело у смислу закона којим се уређује одговорност правних лица за кривична дела, односно физичко лице које је правоснажно осуђено за кривична дела против права, по основу рада, привреде, имовине, правосуђа, прања новца, финансирања тероризма, јавног реда и мира, правног саобраћаја и службене дужности.

Одредбама члана 2. Предлога закона одређено је да се бришу назив члана и члан 124. Закона о играма на срећу („Службени гласник РС”, бр. 88/11 и 93/12-др.закон), имајући у виду да је неопходно одредити један орган за вршење надзора над спровођењем Закона о играма на срећу. Наиме, у Закону о играма на срећу предвиђено је целокупно поступање по одредбама овог закона Управе за игре на срећу, тако да се Управа за спречавање прања новца брише у делу спровођења надзора јер иста не издаје дозволе, одобрења и сагласности приређивачима игара на срећу.

Одредбама члана 3. Предлога закона одређен је прелазни период у којем су правна лица дужна да ускладе своје пословање са одредбама Предлога закона (шест месеци од ступања на снагу овог закона).

Одредбом члана 4. Предлога закона прописано је да закон ступа на снагу осмог дана од дана објављивања у „Службеном гласнику Републике Србије”.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се, у складу са одредбом члана 167. Пословника Народне скупштине („Службени гласник РС”, број 20/12 - пречишћен текст), ради усклађивања прописа Републике Србије са препорукама Организације за контролу и спречавање прања новца (ФАТФ). Недоношење овог закона по хитном поступку могло би оставити несагледиве последице и стављање Републике Србије на листу држава које не примењују међународне стандарде у области борбе против прања новца и финансирања тероризма.

Имајући у виду наведено стекли су се услови за доношење овог закона по хитном поступку.

VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ

Закон о играма на срећу („Службени гласник РС”, бр. 88/11 и 93/12)

Спречавања прања новца и финансирања тероризма

Члан 117

Правна лица из чл. 19 - 22. овог закона дужна су да у свом пословању поступају у складу са прописима којима се уређује спречавање прања новца и финансирање тероризма.

ОСНИВАЧ, ОДНОСНО ВЛАСНИК, КАО И ЧЛАН ОРГАНА УПРАВЉАЊА ПРАВНОГ ЛИЦА ИЗ СТАВА 1. ОВОГ ЧЛАНА, НЕ МОЖЕ БИТИ ПРАВНО ЛИЦЕ КОЈЕ ЈЕ ОСУЂЕНО ПРАВОСНАЖНОМ ПРЕСУДОМ ЗА КРИВИЧНО ДЕЛО У СМИСЛУ ЗАКОНА КОЈИМ СЕ УРЕЂУЈЕ ОДГОВОРНОСТ ПРАВНИХ ЛИЦА ЗА КРИВИЧНА ДЕЛА, ОДНОСНО ФИЗИЧКО ЛИЦЕ КОЈЕ ЈЕ ПРАВОСНАЖНО ОСУЂЕНО ЗА КРИВИЧНА ДЕЛА ПРОТИВ ПРАВА ПО ОСНОВУ РАДА, ПРИВРЕДЕ, ИМОВИНЕ, ПРАВОСУЂА, ПРАЊА НОВЦА, ФИНАНСИРАЊА ТЕРОРИЗМА, ЈАВНОГ РЕДА И МИРА, ПРАВНОГ САОБРАЋАЈА И СЛУЖБЕНЕ ДУЖНОСТИ.

~~Надлежност Управе за спречавање прања новца~~

~~Члан 124~~

~~Управа за спречавање прања новца врши надзор над применом одредаба овог закона у складу са законом којим се уређује спречавање прања новца и финансирање тероризма.~~

ЧЛАН 3.

ПРАВНA ЛИЦA ИЗ ЧЛАНА 1. ОВОГ ЗАКОНА ДУЖНA СУ ДА СВОЈЕ ПОСЛОВАЊЕ УСКЛАДЕ СА ТИМ ЧЛАНОМ НАЈКАСНИЈЕ У РОКУ ОД ШЕСТ МЕСЕЦИ ОД ДАНА СТУПАЊА НА СНАГУ ОВОГ ЗАКОНА.

ЧЛАН 4.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.